inovatīvu turbīnu un atkrastes pamatņstruktūru liela mēroga testēšana, ražošana un ieviešana (6 projekti) un

modulāru risinājumu izstrāde lielu atkrastes vēja enerģijas pārvades jaudu integrācijai elektrotīklā (3 projekti).

Trīs no deviņiem projektiem ir pabeigti, savukārt divu atbalstīšana izbeigta priekšlaicīgi. Šo projektu īstenošanai ir izmaksāti EUR 237 603 431.

2.2. Līdzšinējie panākumi pa nozarēm

2.2.1. Panākumi attiecībā uz inovatīvām turbīnām un atkrastes struktūrām

Projekta Nordsee Ost īstenošana 2014./15. gadā kavējas sakarā ar sliktiem laika apstākļiem, kā arī tehniskām problēmām ar elektrotīkla savienojumiem un vējturbīnām. Ir piešķirts pagarinājums līdz 2015. gada beigām.

Aberdīnas atkrastes vēja enerģijas parka un Vēja enerģijas attīstības centra projektu īstenošana joprojām saskaras ar ievērojamām grūtībām. Aberdīnā projektu aizkavējušas grūtības saņemt gan atkrastes, gan sauszemes atļaujas (kas tika apstrīdētas tiesā). Aplēsts, ka galīgais lēmums par ieguldījumiem varētu tikt pieņemts 2016. gada ceturtajā ceturksnī (ar nodošanu ekspluatācijā 2019. gadā). Projektam Global Tech I nav atrasts līdzieguldītājs. Tādēļ Komisija 2015. gada aprīlī apstiprināja, ka projekta atbalstīšana tiek izbeigta ar atpakaļejošu spēku — no 2014. gada 1. janvāra.

2.2.2. Panākumi attiecībā uz vēja enerģijas integrēšanu elektrotīklā

Viena projekta — HVDC Hub — atbalstīšana ir izbeigta. Pārējo divu projektu, Kriegers Flak un Cobra Cable, izpilde turpinās pēc vairākus gadus ilgām grūtībām, kas saistītas ar tehnoloģijām un izmaksām.

Kas attiecas uz Kriegers Flak, jaunais uzņēmumu iesniegtais priekšlikums ir saderīgs ar EEPEA. Projekta partneri pieņēma galīgo lēmumu par ieguldījumiem attiecībā uz jauno tehnisko koncepciju, 2015. gada janvārī parakstot atjaunināto sadarbības līgumu. Atkrastes starpsavienotāju plānots nodot ekspluatācijā līdz 2018. gada beigām.

Kas attiecas uz Cobra Cable, dotācijas nolīgums ir grozīts un pasākuma termiņš ir pagarināts līdz 2017. gada decembrim. Pārveidotāju un kabeļa publiskais iepirkums ir sākts, un līguma slēgšanas tiesības, visticamāk, tiks piešķirtas 2015. gada novembrī. Galīgais lēmums par ieguldījumiem tiks pieņemts 2016. gada otrajā ceturksnī, ja tiks saņemtas visas attiecīgās maršrutēšanas atļaujas un ar piegādātājiem noslēgtie līgumi par kabeli un pārveidotājstacijām iekļausies budžetā, kas ir 621 miljoni euro. Ja šie nosacījumi būs izpildīti, kabelim būtu jādarbojas divus gadus vēlāk.

3. Oglekļa dioksīda uztveršana un uzglabāšana

EEPEA apakšprogrammā ietilpst seši projekti, un tā nodrošina atbalstu 1 miljarda euro apmērā mērķim demonstrēt visu oglekļa dioksīda uztveršanas, transportēšanas un uzglabāšanas procesu.

Vienā projektā vairs netiek nodrošinātas operacionālas uztveršanas, pārvades un uzglabāšanas pilotiekārtas. Trīs projektu atbalstīšana ir izbeigta priekšlaicīgi; divi projekti vēl tiek īstenoti. Šiem projektiem ir izmaksāti EUR 426 982 066.

Panākumi CCS projektu jomā

Atlikušajiem diviem projektiem — ROAD (Nīderlandē) un Don Valley (Apvienotajā Karalistē) — vēl aizvien ir ļoti grūti piesaistīt būvniecībai un darbībai nepieciešamo finansējumu.

Projekts Don Valley projekts norit veiksmīgi, kas attiecas uz CO2 transportēšanas un uzglabāšanas infrastruktūru, ko projekts izmantos kopīgi ar NER300 līdzfinansēto projektu White Rose, kā arī citiem iespējamiem CCS projektiem Hamberas apgabalā. Savukārt CCS elektrostacijas nākotne ir pilnīgi atkarīga no tā, vai tiks saņemts operacionālais atbalsts no Apvienotās Karalistes Contract for Difference shēmas. Apvienotās Karalistes valdība 2014. gada augustā publicēja rīcībpolitikas situācijas apzināšanas dokumentu, kurā izklāstīja nākamos pasākumus attiecībā uz CCS; tie ietver tādas Contract for Difference shēmas izstrādi, kas būtu piemērota tādiem CCS projektiem kā Don Valley. Komisija gan ar projekta partneriem, gan ar Apvienotās Karalistes valdību turpinās apspriesties par laika grafiku un izredzēm uz pozitīvu galīgo lēmumu par ieguldījumiem. Tā arī apspriedīs iespēju grozīt dotācijas nolīgumu, lai ņemtu vērā CfD shēmas izstrādes kavēšanos un plānoto jauno CO2 uztveršanas tehnoloģiju, kas tika izvirzīta pēc tam, kad projekta koordinatoru 2014. gada decembrī pārņēma jauns ieguldītājs.

Kas attiecas uz projektu ROAD, zema CO2 cena radīja finansējuma nepietiekamību salīdzinājumā ar sākotnējiem aprēķiniem. Lai rastu risinājumu, Eiropas Komisija ir pielikusi daudz pūļu, lai savestu kopā attiecīgās dalībvalstis, attiecīgos nozares partnerus un Norvēģiju. Iznākums: projekta ietvaros tika izskatīts alternatīvs uzglabāšanas risinājums, kas pa šo laiku bija kļuvis pieejams un būtiski samazinātu CO2 transportēšanas un uzglabāšanas izmaksas, jo atrodas tuvāk krastam. Komisijai turklāt vairākkārt tika izteikta ieinteresētība izveidot ERA-NET Cofund pamatprogrammas "Apvārsnis 2020" ietvaros, lai šo darbību atbalstītu un pilnvērtīgi izmantotu visu izplatīšanas potenciālu, kas piemistu šim projektam — pirmajam, kas Eiropā demonstrētu pēcdedzināšanas CCS tehnoloģijas izmantošanu komerciāla mēroga ogļu elektrostacijā. Tas arī nozīmētu, ka tiktu sekmīgi demonstrēta tehnoloģija, ar kuru var modernizēt esošās ogļu elektrostacijas.

III. EIROPAS ENERGOEFEKTIVITĀTES FONDS (EEF)

2010. gada decembrī 146,3 miljoni euro no Eiropas enerģētikas programmas ekonomikas atveseļošanai (EEPEA) tika piešķirti finanšu mehānismam, kas paredzēts ilgtspējīgas enerģijas projektiem. 125 miljoni euro bija ES iemaksa 2011. gada jūlijā izveidotajā Eiropas Energoefektivitātes fondā (EEF), kura kopējais līdzekļu apmērs līdz šim sasniedzis 265 miljonus euro un kuru atbalsta Tehniskās palīdzības dotāciju mehānisms ar 20 miljonu euro budžetu, kā arī 1,3 miljoniem euro informētības veicināšanas pasākumiem.